作者:周密
標題:大
內容:又子規啼，荼䕷謝，寂寂春陰池閣。羅窗人病酒，奈牡丹初放，晚風還惡。燕燕歸遲，鶯鶯聲懶，閒罥鞦韆紅索。三分春過二，尚剩寒猶凝，翠衣香薄。傍鴛徑鸚籠，一池萍碎，半簷花落。最憐春夢弱。楚臺遠、空負朝雲約。謾念想、清歌錦瑟，翠管瑤尊，幾回沈醉東園酌。燕麥兔葵恨，倩誰訪、畫闌紅藥。況多病、腰如削。相如老去，賦筆吟箋閒卻。此情怕人問著。